CELEX: 32019D1958
Language: et
Date: 2019-11-25 00:00:00
Title: Komisjoni rakendusotsus (EL) 2019/1958, 25. november 2019, milles käsitletakse Poola puhul tehtavat erandit vesiniktsüaniidi sisaldava biotsiidi loa vastastikusest tunnustamisest kooskõlas Euroopa Parlamendi ja nõukogu määruse (EL) nr 528/2012 artikliga 37 (teatavaks tehtud numbri C(2019) 8346 all) (Ainult poolakeelne tekst on autentne)

27.11.2019   
               
               
                  ET
               
               
                  Euroopa Liidu Teataja
               
               
                  L 306/38
               
            
         KOMISJONI RAKENDUSOTSUS (EL) 2019/1958,
         25. november 2019,
         milles käsitletakse Poola puhul tehtavat erandit vesiniktsüaniidi sisaldava biotsiidi loa vastastikusest tunnustamisest kooskõlas Euroopa Parlamendi ja nõukogu määruse (EL) nr 528/2012 artikliga 37
         (teatavaks tehtud numbri C(2019) 8346 all)
         (Ainult poolakeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist (1), eriti selle artikli 37 lõike 2 punkti b,
         ning arvestades järgmist:
         
                     (1)
                  
                  
                     Äriühing Lučební závody Draslovka a.s. Kolín (edaspidi „taotleja“) esitas Poolale taotluse toimeainet vesiniktsüaniidi sisaldava biotsiidi (edaspidi „kõnealune toode“) kasutamiseks Tšehhi Vabariigi poolt antud loa vastastikuseks tunnustamiseks. Tsehhi Vabariik andis loa kasutada toodet kutsealaseks kasutamiseks teatavate piirkondade fumigeerimiseks puiduüraskite tõrjeks (tooteliik 8), rottide tõrjeks (tooteliik 14) ning mardikate, tarakanide ja koide tõrjeks (tooteliik 18).
                     Toode on segu, mille koostises on umbes 98 % vesiniktsüaniidi ja stabiliseerivaid lisandeid ning seda tarnitakse täielikult poorsesse materjali imbunult 1,5-kilogrammistes hermeetilistes terasanumates või vedelikuna 27,5-kilogrammistes roostevabast terasest surveballoonides. Vesiniktsüaniid on Euroopa Parlamendi ja nõukogu määruse (EÜ) nr 1272/2008 (2) kohaselt klassifitseeritud järgenvalt: Äge mürgisus. 1. kategooria, ohukoodid H300, H310 ja H330 (allaneelamisel surmav, nahale sattumisel surmav, sissehingamisel surmav) ja STOT RE 1, ohukood H372 (kahjustab kilpnääret pikaajalisel või korduval kokkupuutel).
                  
               
                     (2)
                  
                  
                     Poola pädev asutus võttis arvesse kogu toote hindamise aruandes esitatud teavet ja biotsiidi omaduste kokkuvõtet, konkreetselt toote klassifitseerimist ja ohtu inimeste tervisele, ning väljendas 13. septembril 2017 taotlejale saadetud kirjas tõsist muret seoses Poola kodanike tervise kaitsega juhul, kui toode lastakse Poola turule.
                  
               
                     (3)
                  
                  
                     Taotleja tegi kirjale reageerides ettepaneku kohtuda Poola pädeva asutusega, et arutada esile toodud probleeme. Kohtumine toimus 22. septembril 2017 ning taotleja saatis 29. septembril 2017 välja kirja oma seisukohtadega Poola pädeva asutuse argumentide kohta. Poola pädev asutus konsulteeris pärast taotlejaga toimunud arutelu rahvatervise ja avaliku julgeoleku ning määruse (EL) nr 528/2012 jõustamise eest vastutavate Poola ametiasutustega, et saada teada nende seisukohad toote turule laskmise kohta. Kõik asutused, kellega konsulteeriti, väljendasid tõsist muret seoses selle toote turule laskmisega Poolas. Poola pädev asutus teavitas 21. juunil 2018 taotlejat oma kavatsusest teha ettepanek loa andmisest keeldumiseks seoses inimeste elu ja tervise kaitsega vastavalt määruse (EL) nr 528/2012 artikli 37 lõike 1 punktile c. Poola pädev asutus palus taotlejal tagasi võtta taotlus toote vastastikuseks tunnustamiseks Poolas.
                  
               
                     (4)
                  
                  
                     Taotleja esitas 20. juulil 2018 oma vastuse, milles ta ei nõustunud Poola pädeva asutuse tõstatatud küsimustega ja teavitas oma kavatsusest jätta taotlus tagasi võtmata. Poola teavitas 23. oktoobril 2018 artikli 37 lõike 2 teise lõigu kohaselt komisjoni, et ta ei ole jõudnud taotlejaga kokkuleppele.
                  
               
                     (5)
                  
                  
                     Poola pädeva asutuse esitatud põhjendusest järeldub, et Poolas ei ole võimalik rahuldavalt hallata teatavaid tootes leiduva toimeaine keemilistest ja füüsikalistest omadustest tulenevaid ohte. Need ohud on seotud tõhusate meetmete puudumisega kohese ravi pakkumiseks toote kasutamisel tekkinud juhusliku mürgistuse korral.
                  
               
                     (6)
                  
                  
                     Vastavalt biotsiidi omaduste kokkuvõttele peavad käitlejad olema varustatud esmaabikohvriga, milles leidub muuhulgas ka vastumürk. Poola pädevad asutused osutasid asjaolule, et seda tingimust ei ole Poolas võimalik täita. Poola õiguse kohaselt tohivad vesiniktsüaniidi vastumürki levitada ja ladustada ainult apteegid või haiglaapteegid. Seetõttu ei ole loaomanikul võimalik pakkuda koos biotsiidiga selle vastumürki. Lisaks sellele ei ole ka kiirabiautod vastumürgiga varustatud. Kuna võimalikele mürgistuse ohvritele vastumürgi kohese manustamise tagamine fumigeerimiskohas ei ole võimalik, lõpeks Poola pädeva asutuse hinnangul mürgistusohvrite surmaga või tõsise tervisekahjustusega.
                  
               
                     (7)
                  
                  
                     Muud fumigeerimiseks kasutatavad tooted, mis sisaldavad muid toimeaineid kui vesiniktsüaniid (näiteks fosfiini eraldav alumiiniumfosfiid ja fosfiini eraldav magneesiumfosfiid), on Poola turul praegu lubatud. Nende toodete puhul ei nõuta biotsiidi omaduste kokkuvõttes, et käitlejad peaksid olema varustatud vastumürkidega.
                  
               
                     (8)
                  
                  
                     Komisjon on pärast Poola pädeva asutuse esitatud põhjenduse ja taotleja poolt 20. juulil 2018 kirjalikult esitatud seisukohtade analüüsi seisukohal, et tulenevalt toimeaine ohtlikest omadustest ja raskustest ohtude haldamisel toote kasutamisel Poolas, on õigustatud Poola pädeva asutuse taotletud erand vastastikusest tunnustamisest, konkreetselt loa andmisest keeldumine inimeste tervise ja elu kaitsmise eesmärgil kooskõlas määruse (EL) nr 528/2012 artikli 37 lõike 1 punktiga c.
                  
               
                     (9)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Poola taotletud erand vastastikusest tunnustamisest, konkreetselt lõikes 2 nimetatud biotsiidi kasutamiseks loa andmisest keeldumine on õigustatud inimeste tervise ja elu kaitsmise eesmärgil kooskõlas määruse (EL) nr 528/2012 artikli 37 lõike 1 punktiga c.
            
            
               2.   Lõiget 1 kohaldatakse biotsiidi suhtes, mis on biotsiidiregistris registreeritud järgmise registrinumbri all:
               BC-SV012547-08.
            
         
         
            Artikkel 2
            Käesolev otsus on adresseeritud Poola Vabariigile.
         
         
            Brüssel, 25. november 2019
            
               
                  Komisjoni nimel
               
               Vytenis ANDRIUKAITIS
               
                  komisjoni liige
               
            
         
         
            (1)  ELT L 167, 27.6.2012, lk 1.
         
            (2)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).